[Foto’s] Terreur glo nie rede vir Times Square-voorvalTimes Square, New York (18 Mei 2017). Foto: Xinhua/Wang Ying Die man wat Donderdag met sy motor tussen voetgangers in Times Square in die Amerikaanse stad New York ingeploeg en die dood van ŉ 18-jarige vrou veroorsaak het, is in aanhouding. Richard Rojas (26), in ŉ inwoner van die Bronx-gebied in New York, word onder meer van moord en poging tot moord aangekla. Rojas het glo met sy motor op ŉ sypaadjie in Times Square tussen voetgangers ingejaag en drie en ŉ halwe blokke ver gery voordat hy teen verkeersversperrings tot stilstand gekom het. ŉ 18-jarige vrou is dood en haar 13-jarige suster is onder die 22 beseerdes. Vier van die beseerdes was in ŉ kritieke toestand en nog drie het ernstige beserings opgedoen. CNN berig Rojas het positief getoets vir die dwelmmiddel PCP en aan die polisie gesê God het vir hom gesê om dit te doen. Volgens CNN ly Rojas aan ŉ sielkundige afwyking en het hy aan die polisie gesê hy het verwag dat hulle hom sou skiet. Hy het eers probeer vlug, maar is op die toneel in hegtenis geneem en na ŉ mediese fasiliteit geneem waar hy vir dwelmmiddels en alkohol in sy bloed getoets is. Times Square, New York (18 Mei 2017). Foto: Xinhua/Wang Ying Bill de Blasio, burgemeester van New York, het gesê daar is geen aanduiding dat die voorval met terreur verband hou nie. ŉ Ooggetuie het aan DPA gesê sy moes uit die pad uit spring om te verhoed dat sy deur die voertuig getref word. “Toe ons die motor sien, was daar klaar vyf of ses mense op die enjinkap, so ek kon nie regtig die bestuurder sien nie. Mense wat vir die verkeerslig gewag het [om die straat oor te steek] is deur die motor getref,” het Kaoru Emura, ŉ navorser wat in die gebied werk, gesê. “Ek het gewonder hoekom die motor nie stadiger ry nie. Ek het geen remme gehoor nie.” Emura het gesê sy het mense met nekbeserings en snywonde gesien, terwyl ander geskree het en na die beseerdes gehardloop het. Rojas, ŉ vlootveteraan, is in 2008 en 2015 in hegtenis geneem vir dronkbestuur en weer vroeër vandeesmaand nadat hy ŉ besoeker in sy woonstel met ŉ mes gedreig het. Hy is ook voorheen in hegtenis geneem omdat hy ŉ taxibestuurder aangeval het. Times Square is een van New York se grootste toeriste-aantreklikhede en ongeveer 300 000 mense loop elke dag daardeur.